Ingólfsfjörður . Mynd úr safni . Vísir / Egill Aðalsteinsson Hælar og bönd sem sett voru til að afmarka fornminjar í Ingólfsfirði , þar sem hafnar eru undirbúningsframkvæmdir í tengslum við Hvalárvirkjun , voru fjarlægð í fyrrinótt . Verkefnastjóri hjá minjastofnun segir mjög slæmt ef merkingarnar eru fjarlægðar . Gunnar Gaukur Magnússon , framkvæmdastjóri Vesturverks , staðfestir að merkingar hafi verið teknar upp í samtali við Bæjarins besta , svæðismiðil Vestfjarða í gær . Inga Sóley Kristínardóttir , verkefnastjóri hjá Minjastofnun Íslands , kveðst jafnframt hafa fengið upplýsingar um málið . „ Það kom sem sagt tilkynning í gær um að það hafi verið fjarlægðir hælar , sem sagt teknir upp , sem eru vor til að merkja fornleifar á hluta af leiðinni meðfram Ingólfsfirði norðanverðum , “ segir Inga Sóley . Hún segir að hælarnir hafi ekki verið fjarlægðir af staðnum heldur aðeins teknir upp úr jörðinni . „ Þeir verða reknir aftur niður og það er fornleifafræðingur sem fer þarna um á morgun og hún mun fara yfir merkingarnar og merkja betur ef það þarf . “ Fyrirhuguð uppbygging Hvalárvirkjunar hefur mætt töluverðri andstöðu en ekki liggja fyrir neinar upplýsingar um hvort mótmælendur hafi átt hlut að máli . Inga Sóley kveðst hvorki vita hverjir voru að verki né í hvaða tilgangi . „ Þessar merkingar eru náttúrlega til þess að vernda minjarnar á meðan á framkvæmdum stendur og ef þær eru fjarlægðar þá er það mjög slæmt , bæði fyrir minjarnar og líka náttúrlega fyrir framkvæmdaaðila sem geta orðið fyrir töfum , “ segir Inga Sóley . Hún segir að sem betur fer séu engin merki um að rask hafi orðið á forminjum sökum þessa . „ Þeir [ framkvæmdaaðilar ] eru ekki komnir á þetta svæði skilst mér , þeir eru ennþá nokkrum kílómetrum frá þeim , þessum minjum . Þannig að það er engin hætta eins og er . “